| "The Only Exception"Paramore |
| --- |
| Singlen "The Only Exception" kansikuva |
| Singlen tiedot |
|  Albumilta | *Brand New Eyes* |
|  Julkaistu | 17. helmikuuta 2010 |
|  Tekijä(t) | Hayley WilliamsJosh Farro |
|  Tuottaja(t) | Rob Cavallo |
|  Tyylilaji | folkrocksoft rockvaihtoehtorock |
|  Kesto | 04.27 |
|  Levy-yhtiö | Fueled by Ramen |
| Listasijoitukset |
| Australia 17.Kanada 25.Irlanti 28.Yhdistynyt kuningaskunta 31.Uusi-Seelanti 13. Yhdysvallat 24. |
| Paramoren muut singlet |
| "Brick by Boring Brick"2009 | "The Only Exception"2010 | "Careful"2010 |

**The Only Exception** on yhdysvaltalaisen rockyhtye Paramoren kappale ja kolmas single yhtyeen kolmannelta studioalbumilta *Brand New Eyes*. Singlen julkaisi Fueled by Ramen 17. helmikuuta 2010. Kappale oli ehdolla Grammy-palkinnon saajaksi kategoriassa "Paras duon tai ryhmän pop-esitys".

Tausta
------

"The Only Exception" levytettiin keväällä 2009. Kappaleen kirjoittivat yhtyeen jäsenet Hayley Williams ja Josh Farro. Se kertoo henkilöstä, joka ei usko rakkauteen, mutta on kuitenkin valmis tekemään poikkeuksen ja rakastumaan tavatessaan sen oikean. Williams on kertonut saaneensa idean kappaleeseen vanhempiensa avioerosta. Kappaleessa mainitun ainoan poikkeuksen (eng. the only exception) on arveltu tarkoittavan Williamsin nykyisin entistä aviomiestä, New Found Glory -yhtyeen Chad Gilbertiä.

Vastaanotto
-----------

"The Only Exception" on yksi Paramoren kaupallisesti menestyneimmistä singleistä, ja se kuului vuoden 2010 suurimpiin hitteihin. Yhtye saavutti kappaleella kolmannen Grammy-ehdokkuutensa, kun se oli ehdolla "Paras duon tai ryhmän pop-esitys" -kategoriassa.

Single sai ilmestyessään pääosin positiivisen vastaanoton musiikkikriitikoilta. Williamsin laulu keräsi kiitosta, mutta kontrasti balladin ja Paramoren muiden kappaleiden välillä jakoi mielipiteitä. Marc Hirsh ylisti herkkää kappaletta *The Boston Globe* -lehdessä ja kuvaili Williamsin "luovan yhteyttä kappaleessa pelkän tunteiden ulossylkemisen sijaan" muun yhtyeen tukiessa häntä taustalla. *NME*-lehden Leonie Cooper puolestaan piti kappaletta mitäänsanomattona ja imelänä, eikä kokenut sen sopivan muun albumin tyyliin. Hänen kritiikkinsä koski kuitenkin vain kappaleen sävellystä; Williamsin laulusuoritusta hän kehui. Cooper totesi Paramoren vahvuuden olevan nopeatempoisampi musiikki. Muutkin musiikkikriitikot toivat esille, että "The Only Exception" on erilaista musiikkia yhtyeeltä ja sen kuvailtiin muistuttavan tyyliltään *Parachutes*-albumin aikaista Coldplaytä. Lisäksi kriitikot huomasivat että Paramore, joka on yleensä kirjoittanut synkempää materiaalia, on menossa uuteen suuntaan uudella kappaleellaan.

Musiikkivideo
-------------

Musiikkivideon ohjasi Brandon Chesbro ja se julkaistiin 17. helmikuuta 2010 yhtyeen virallisella kotisivulla. Video kertoo samasta asiasta kuin kappalekin, eli henkilöstä, joka suhtautuu kyynisesti rakkauteen. Videolla tätä henkilöä esittää laulaja Hayley Williams.

Musiikkivideo alkaa, kun Williams herää sohvalta nuoren miehen vierestä ja kirjoittaa tälle lapun, jossa lukee "I'm sorry" (suom. olen pahoillani). Sen jälkeen Williams kävelee ovesta viereiseen huoneeseen ja halaa siellä olevaa miestä. Tämä mies esittää kappaleen sanojen perusteella hänen isäänsä. Chesbro vahvisti, että kyseinen mies on myös todellisuudessa Williamsin isä. Kohtauksen jälkeen Williams etenee jälleen seuraavaan huoneeseen, joka on tällä kertaa hänen omansa. Siellä Williams katsoo yhteiskuvaa vanhemmistaan samalla laulaen kappaleesta kohtaa, jossa kerrotaan rakkaudesta, jota ei ole olemassa. Williams siirtyy jälleen uuteen huoneeseen ja tällä kertaa päätyy ravintolaan. Hänet kuvataan treffeillä, mutta treffikumppani vaihtuu jatkuvasti. Viimein Williams jatkaa matkaa ja saapuu ovesta huoneeseen, jossa on häät. Williams on vieraista ainoa, joka on pukeutunut mustaan. Muilla on yllään vain valkoista. Williams pakenee huoneesta morsiamen saapuessa ja seuraavaksi hänet nähdään rockyhtyeen konsertissa. Siellä on myös videon alussa esiintynyt nuori mies. Kun Williamsin ja miehen katseet kohtaavat, videolla näytetään lyhyitä välähdyksiä tilanteista, joissa he ovat yhdessä. Tämän jälkeen Williams palaa takaisin ensimmäiseen huoneeseen kulkemalla muiden huoneiden läpi ja menee takaisin sohvalla nukkuvan miehen viereen.

Huonekohtausten ohella Williamsia kuvataan myös makaamassa ja laulamassa lukuisten ystävänpäiväkorttien päällä. Kohtausta varten Paramore pyysi yhtyeen faneja tekemään ja lähettämään kortteja. Niitä lähetettiin kahdessa päivässä yli 500.

Listasijoitukset
----------------

| Lista | Sijoitus |
| --- | --- |
| Australia ARIA Charts | 17. |
| Kanada Canadian Hot 100 | 25. |
| Irlanti Irlannin singlelista | 28. |
| Yhdistynyt kuningaskunta Britannian singlelista | 31. |
| Uusi-Seelanti Uuden-Seelannin singlelista | 13. |
| Yhdysvallat Billboard Hot 100 | 24. |

The Only Exception EP
---------------------

*The Only Exception EP* on Paramoren kolmas EP-levy. Se julkaistiin 28. syyskuuta 2010 ja on saatavilla ainoastaan iTunes Storessa. EP sisältää "The Only Exception" -kappaleen studioversion, Australiassa nauhoitetun liveversion ja musiikkivideon.

### Kappaleet

Kaikki kappaleet säv. ja san. Hayley Williams ja Josh Farro. 

|  |
| --- |
| Nro | Nimi | Kesto |  |
| 1. | The Only Exception (studioversio) | 4.27 |
| 2. | The Only Exception (liveversio Australiasta) | 4.34 |
| 3. | The Only Exception (musiikkivideo) | 4.27 |
| 13.28 |  |

Lähteet
-------

1. 1 2 3 4  Credits – Tidal Tidal. Viitattu 31.1.2020. (englanniksi)
2. 1 2  Masley, Ed: Playlist: 15 best Paramore songs, 'Twilight' to now  4.6.2015. azcentral. Viitattu 31.1.2020. (englanniksi)
3. 1 2  Ganz, Jacob: The 100 Biggest Songs Of 2010: Drinking, Dancing And Da Club  13.12.2010. NPR. Viitattu 31.1.2020. (englanniksi)
4. 1 2  The Only Exception - Deluxe Single Apple Music. Viitattu 1.2.2020. (englanniksi)
5. 1 2 3 4  Paramore – The Only Exception australian-charts.com. Viitattu 5.2.2020. (englanniksi)
6. 1 2  Paramore Chart History – Canadian Hot 100 Billboard. Viitattu 5.2.2020. (englanniksi)
7. 1 2  The Only Exception – The Irish Charts The Irish Charts. Viitattu 5.2.2020. (englanniksi)
8. 1 2  Paramore – Full Official Chart History Official Charts Company. Viitattu 31.1.2020. (englanniksi)
9. 1 2  Paramore Chart History – Hot 100 Billboard. Viitattu 5.2.2020. (englanniksi)
10. 1 2 3 4 5 6  Anderson, Kyle: "Paramore's 'Exception' Video Features Fans' Valentines"  18.2.2010. MTV.com. Viitattu 8.7.2010. (englanniksi)
11. ↑  Montgomery, James: Paramore Recruit Green Day Producer For New Album  27.3.2009. MTV. Viitattu 4.2.2020. (englanniksi)
12. ↑  Simon, Leslie: New Video: Paramore, 'The Only Exception'  19.2.2010. MTV. Viitattu 31.1.2020. (englanniksi)
13. 1 2  White, Jack: Paramore's Official Top 10 biggest selling singles revealed  11.5.2017. Official Charts Company. Viitattu 4.2.2020. (englanniksi)
14. ↑  Hautman, Nicholas: Paramore’s Hayley Williams and New Found Glory’s Chad Gilbert Split After One Year of Marriage  1.7.2017. Us Weekly. Viitattu 4.2.2020. (englanniksi)
15. ↑  Grammy Award Results for Paramore Recording Academy. Viitattu 3.2.2020. (englanniksi)
16. 1 2  Hirsh, Marc: Paramore, 'Brand New Eyes'  28.9.2009. The Boston Globe. Viitattu 3.2.2020. (englanniksi)
17. 1 2  Mackay, Emily: Album review: Paramore – ‘Brand New Eyes’  28.9.2009. NME. Viitattu 3.2.2020. (englanniksi)
18. 1 2  Wood, Mikael: Paramore, ‘brand new eyes’ (Fueled by Ramen)  28.9.2009. Spin. Viitattu 3.2.2020. (englanniksi)
19. ↑  Conny, Julia: "Paramore - brand new eyes" absolutepunk.net. Viitattu 8.7.2010. (englanniksi)
20. 1 2 3  Paramore's 'The Only Exception' Director 'Super-Proud' Of Video MTV. Viitattu 8.7.2010. (englanniksi)
21. ↑  Paramore: The Only Exception (Official video)  17.2.2010. YouTube:  Paramore. Viitattu 4.2.2020. (englanniksi)
22. ↑  The Only Exception EP Out Today!  28.9.2010. Paramore Blog:  fueledbyadam.  Arkistoitu Internet Archive. Viitattu 1.2.2020. (englanniksi)

Aiheesta muualla
----------------

* "The Only Exception" -kappaleen virallinen musiikkivideo

Paramore

| 
* Hayley Williams
* Taylor York
* Zac Farro

 |
| --- |
| 
* Jeremy Davis
* Josh Farro
* Jason Bynum
* John Hembree
* William Lamb

 |

|  |  |
| --- | --- |
| Studioalbumit: | 
* *All We Know Is Falling*
* *Riot!*
* *Brand New Eyes*
* *Paramore*
* *After Laughter*
* *This Is Why*

 |
| Livealbumit: | 
* *Live in the UK 2008*
* *The Final Riot!*

 |
| EP:t: | 
* *The Summer Tic EP*
* *2010 Summer Tour EP*
* *The Only Exception EP*
* *Singles Club*
* *The Holiday Sessions*

 |
| Singlet: | 
* "Pressure"
* "Emergency"
* "All We Know"
* "Misery Business"
* "Hallelujah"
* "Crushcrushcrush"
* "That’s What You Get"
* "Decode"
* "Ignorance"
* "Brick by Boring Brick"
* "The Only Exception"
* "Careful"
* "Playing God"
* "Monster"
* "Now"
* "Still Into You"
* "Daydreaming"
* "Ain’t It Fun"
* "Hard Times"
* "Told You So"
* "Fake Happy"
* "Rose-Colored Boy"
* "Caught in the Middle"
* "This Is Why"
* "The News"
* "C’est Comme Ça"

 |
| Muuta: | Paramoren diskografia |